<classify> Mchezo huo wa raundi ya 27 uliofanyika Uwanja wa Kambarage, Shinyanga umeifanya Yanga ifikishe pointi 68 ikifuatiwa na Azam yenye pointi 59 na Simba yenye pointi 58.Kwa mazingira hayo, Yanga ipo karibu zaidi ya ubingwa na itahitaji pointi nne tu katika mechi zake tatu zilizosalia kuweza kufikisha pointi 72 ambazo hakuna timu nyingine yenye uwezo wa kuzifikia.Azam inayoshika nafasi ya pili ikiwa na pointi 59 ikishinda michezo yake minne iliyosalia itafikisha pointi 71, wakati Simba yenyewe ina uwezo wa kufikisha pointi 70 ikishinda michezo minne iliyosalia.Hata hivyo, JKT Ruvu inaweza kusogeza karibu zaidi ubingwa wa Yanga kama leo itaifunga Azam katika mchezo wa ligi hiyo, basi Yanga itahitaji pointi tatu tu kuwa bingwa.Ilikuwa furaha kwa wachezaji, mashabiki na wadau wa Yanga kutokana na ushindi huo ambao unawafanya waamini timu yao itatetea kwa kishindo ubingwa wake wa Ligi Kuu Tanzania Bara na itaendelea kuwakilisha nchi kimataifa.Yanga pia imefuzu fainali ya Kombe la FA ambayo itafanyika mwezi huu dhidi ya Azam na bingwa wa kombe hilo atawakilisha nchi katika michuano ya Kombe la Shirikisho la Soka Afrika CAF CC mwakani.Katika mchezo wa jana ambao umeifanya Stand United ibaki nafasi ya saba ikiwa na pointi 34 kati ya timu 16 zinazoshiriki ligi hiyo, Yanga ilianza kushangilia bao dakika ya pili, mfungaji akiwa Donald Ngoma.Ngoma, raia wa Zimbabwe alitumia vyema makosa ya kipa wa Stand, Frank Muwonge aliyetoka langoni, ambapo mfungaji alimpiga chenga na kuukwamisha mpira wavuni. Kipindi cha kwanza, Stand United ilifika mara kadhaa langoni, lakini washambuliaji wake wakiongozwa na Elias Maguli walishindwa kutumia nafasi walizopata.Dakika moja kabla ya mapumziko Ngoma alifunga bao la pili akitumia pia udhaifu wa safu ya ulinzi ya Stand. Ngoma ana mabao 16 katika Ligi Kuu msimu huu. Timu hizo ziliendelea kushambuliana kwa zamu, lakini dakika ya 63 Amissi Tambwe alifunga bao la tatu akimalizia krosi ya Simon Msuva.Bao hilo lilikuwa la 20 kwa Tambwe na kumfanya aongoze katika orodha ya wafungaji bora wa ligi hiyo msimu huu akimuacha Hamisi Kiiza wa Simba mwenye mabao 19. Stand United ilipata bao la kufutia machozi dakika ya 82 mfungaji akiwa Maguli kwa penalti baada ya Pastory Athanas kuangushwa katika eneo la hatari.Yanga; Deo Munishi Dida, Juma Abdul, Oscar Joshua, Kevin Yondan Vincent Bossou, Nadir Haroub Cannavaro, Salum TelelaMbuyu Twite, Simon Msuva, Thabani Kamusoko, Amissi Tambwe, Donald Ngoma na Deus Kaseke.Stand United; Frank Muwonge, Revocatus Richard, Selemani Mrisho, Nassor Masoud Chollo, Assouman David, Jacob Massawe, Vitalis Mayanga, Amri Kiemba, Elius Maguli, Suleiman Kassim Selembe na Salum KamanaPastory Athanas.  <topic>: michezo 